7.2.2023.
HR
Službeni list Europske unije
C 47/123 srijeda, 6. srpnja 2022.
23. potiče vladu da pronađe prikladno rješenje za probleme i provede presudu Ustavnog suda iz 2016. kojom su zemljišne čestice dodijeljene manastiru Visoki Dečani; zabrinut je zbog toga što nadležna tijela još nisu provela tu odluku Suda, čime se ugrožava predanost vlade provedbi vladavine prava i njezino poštovanje neovisnosti pravosuđa kao i međunarodni ugled te zemlje; naglašava važnost provedbe svih odluka Ustavnog suda; poziva vladu da primijeni neselektivan pristup konceptu vladavine prava;
24. pohvaljuje rad Europske misije za uspostavu vladavine prava na Kosovu (EULEX) koja pomaže kosovskim vlastima u uspostavi održivih i neovisnih institucija za vladavinu prava; pozdravlja produljenje mandata EULEX-u kao i nedavno raspoređivanje privremene jedinice za jačanje kapaciteta službene policijske jedinice EULEX-a; potiče Kosovo da nastavi suradnju s EULEX-om i Posebnim sudom za ratne zločine i Uredom posebnog tužitelja kao važan dokaz svoje predanosti vladavini prava;
25. pozdravlja radni sporazum između kosovske policije i Europola iz srpnja 2020.
koji će predstavljati osnovu za pojačanu suradnju između kosovske policije, Europola i država članica EU-a u borbi protiv organiziranog kriminala, terorizma i ekstremizma i poziva kosovske vlasti da u potpunosti iskoristi taj potencijal; naglašava da je u tom kontekstu Interpol važan instrument u borbi protiv organiziranog kriminala; žali zbog toga što Kosovo još nije članica Interpola unatoč tome što se ta zemlja u više navrata pokušala pridružiti te poziva na uključivanje Kosova u Interpol i države članice EU-a da proaktivno podupru zahtjev Kosova da se pridruži toj organizaciji;
26. potiče Komisiju da provede preporuke iz tematskog izvješća Europskog revizorskog suda br. 1/2022 kako bi se osigurao učinkovit učinak financijske pomoći EU-a na vladavinu prava na zapadnom Balkanu, posebno izradom smjernica o primjeni odredbi IPA-e III o modulaciji i jačem parlamentarnom nadzoru nad sredstvima; poziva Komisiju da bolje poveže financiranje s napretkom u području vladavine prava, da poveća potporu organizacijama civilnog društva i neovisnim medijskim izvorima te da poboljša izvješćivanje o projektima i njihovo praćenje, kao što Parlament opetovano zagovara; u tom pogledu poziva na bolju koordinaciju programa vladavine prava koje podupiru međunarodni donatori;
27. poziva EU i zemlje zapadnog Balkana da uspostave okvir za plodnu suradnju između Ureda europskog javnog tužitelja (EPPO) i zemalja zapadnog Balkana kako bi se osiguralo da Ured europskog javnog tužitelja može učinkovito izvršavati svoje nadležnosti u pogledu fondova EU-a, posebice fondova IPA III;
Poštovanje temeljnih sloboda i ljudskih prava
28. napominje da pravni i institucijski okvir Kosova općenito jamči zaštitu ljudskih, manjinskih i temeljnih prava, ali provedba je ključna; poziva Kosovo na bolju integraciju djece s invaliditetom u obrazovne ustanove; naglašava da je potrebno uložiti više napora kako bi se djeci s invaliditetom omogućio pristup kvalitetnom obrazovanju;
29. žali zbog činjenice da Skupština Kosova nije usvojila nacrt građanskog zakonika u prvom čitanju i poziva na njegovo usvajanje kad bude ponovo podnesen plenarnoj sjednici, čime bi se ostvario prijeko potreban napredak za građane Kosova, posebice u poboljšavanju uvjeta najranjivijih dijelova kosovskog društva kao što su žene, djeca i LGBTI+ osobe, i što bi imalo pozitivan učinak na gospodarski razvoj Kosova; izražava potporu uključivanju istospolnih partnerstava u zakonodavstvo, u skladu s kosovskim ustavom;
30.
zabrinut je je, unatoč napretku zakonodavstva i politika za LGBTI+ osobe, njihova provedba loša; osuđuje svaki diskriminirajući i ponižavajući govor protiv zajednice LGBTI+, koji dolazi i od nekih političara na visokoj razini; u tom pogledu poziva na veći javni angažman kosovskog vodstva koje promiče temeljna ljudska prava za sve građane, uključujući pripadnike zajednice LGBTI+;
31. žali zbog činjenice da su inicijative za uključivanje srpske zajednice u kosovske političke, društvene i gospodarske strukture vrlo ograničene; poziva kosovsku vladu i predstavnike kosovskih Srba da ispune svoje obećanje da će se obvezati na unutarnji dijalog i istinski surađivati s neovisnim organizacijama civilnog društva u srpskim zajednicama, posebno na sjeveru, u cilju njihove uspješne integracije; poziva EU da dodatno olakša i podupre programe među zajednicama; pozdravlja napore kosovskih vlasti u borbi protiv rasizma i rješavanju međuetničkih incidenata;